"Pass fid-direzzjoni t-tajba" Il-Viċi President tal-KE Věra Jourová dwar ir-riformi fis-sistema ġudizzjarja f'Malta Il-Viċi President tal-Kummissjoni Ewropea Věra Jourová qalet li r-riformi sinjifikanti li saru minn dan il-Gvern fis-sistema tal-ġustizzja ta' Malta huma "pass fid-direzzjoni t-tajba." Hija qalet dan f'dibattitu li sar fil-Parlament Ewropew b'rabta mal-aħħar żviluppi li saru fil-każ dwar il-qtil ta' Daphne Caruana Galizia u s-saltna tad-dritt f'pajjiżna, fejn tkellmu wkoll l-Ewroparlamentari Maltin. Jourová bdiet billi qalet li l-Kummissjoni minn dejjem ikkundannat il-qtil brutali ta' Daphne Caruana Galizia bl-aktar mod b'saħħtu. Qalet li dan il-qtil fakkarna kemm is-sigurtà tal-ġurnalisti m'għandhiex tittieħed bħala xi ħaġa ovvja. Hija qalet li l-Kummissjoni qiegħda ssegwi mill-qrib l-iżviluppi li saru fl-istħarriġ kriminali b'rabta mal-qtil ta' Daphne u li kemm-il darba saħqu li min hu ħati għandu jitressaq quddiem il-ġustizzja mingħajr interferenza politika. Il-Viċi President tal-KE nnutat kif matul is-sena li għaddiet ġew adottati riformi importanti ħafna f'Malta fosthom fil-ħatriet tal-membri tal-ġudikatura u proċeduri maħsuba biex isaħħu l-indipendenza tal-ġudikatura u s-sistema ta' separazzjoni tas-setgħat. Barra minn hekk, hija semmiet ukoll is-separazzjoni tal-funzjonijiet tal-Avukat Ġenerali u l-Avukat tal-Istat f'uffiċċji separati. Min-naħa l-oħra, hija qalet li xorta waħda jibqa' t-tħassib b'rabta mal-effiċjenza tal-qasam tal-ġustizzja fejn il-proċeduri fil-Qrati jidhru li qed idumu ħafna.